google/wiki40b huggingface dataset:
בייקרספילד

היסטוריה

ההתיישבות האירופאית הראשונה במקום הייתה במסגרת הבהלה לזהב על ידי מספר מתיישבים שהגיעו למקום והקימו תחנת טלגרף ב-1858. ב-1869 כבר הייתה במקום עיר וב-1873 היא הפכה לעיר המחוז. במהלך קערת האבק והשפל הכלכלי הגדול של שנות ה-30 של המאה ה-20 נדדו לאזור זה מהגרים רבים מדרום ארצות הברית.
ב-21 ביולי 1952 הרעידה את העיר רעידת אדמה בעוצמה של 7.3 בסולם ריכטר כאשר מוקד הרעש נמצא 37 ק"מ דרומית לבייקרספילד. הרעידה גרמה לעיר נזקים ברכוש ובנפש.

"הצליל של בייקרספילד"

סגנון מוזיקת קאנטרי שצמח בעיר בהשפעתם של מי שבאותה התקופה התגוררו בחוף המערבי, בוב ויליס ולפטי פריזל ועד לשנת 1966 הוא כבר נודע כצליל של בייקרספילד. הסגנון הכולל אלמנטים של ווסטרן סווינג ונשען על שימוש בכלים חשמליים ומערכות הגברה, ובמיוחד הגיטרה החשמלית פנדר טלקסטר. ניתן לתאר את הצליל כברור, קשוח, סוחף, ללא "סלסולים", בעל טעם חד. אומנים מובילים בסגנון זה היו באק אואנס, מרל הגארד, טומי קולינס, דוויט יוקם, וויין סטיוארט.
אגן טארים

אגן טארים (בסינית: 塔里木盆地; בפין-יין: Tǎlǐmù Péndì; באויגור: ارىم ئويمانلىقى) הוא אגן ניקוז יבשתי גדול, הנמצא בשטחו של המחוז האויגורי האוטונומי שינג'יאנג שבצפון מערב סין העממית, והנהר טארים זורם בו ממערב למזרח עד הישפכו לאגמים ולביצות בלופ נור. האגן מתפרש על פני שטח של כמיליון קילומטרים רבועים וגובהו נע בין 700 ל-1,400 מטרים. האגן מוקף בהרים משלושה כיוונים, צפון, מערב ודרום, ופתוח בצידו המזרחי אל מדבר גובי. גבולו הצפוני הוא ברכס טיין שאן וגבולו הדרומי הוא הרי קונלון הנמצאים בקצה הצפוני של רמת טיבט. מדבר טקלה מקאן מהווה חלק גדול משטח האגן. אזור האגן מיושב בדלילות על ידי אויגורים, טג'יקים ועמים טורקיים אחרים.

גאולוגיה

אגן טארים הוא שריד של יבשת עתיקה זעירה שהתמזגה עם היבשת האירואסייתית שהלכה וגדלה במהלך תור הקרבון ותור הפרם. בהווה, נגרמים תהליכי שינוי בשולי האגן כתוצאה מלחצים  שיוצרים רכסי ההרים שבצפון ובדרום על קרום היבשת העתיקה.
מקובל להניח כי באגן טארים קיימים מאגרים גדולים של נפט וגז טבעי, כאשר מעל ל-70% מתכולת הגז היא גז המתאן. החלקים המרכזיים של האגן כוללים רצף של סלעים מעידני הפלאוזואיקון, המזוזואיקון והקנוזואיקון כאשר במקומות מסוימים מגיע עובי השכבה לעומק של 15 קילומטרים. שכבת המקור לנפט ולגז היא שכבה פרמית של אבן בוץ (Mudstone). תחת שכבה זו קיים מכלול תחתי פרקמבריוני שסבורים כי הוא שריד של הלוח הטקטוני הזעיר של טארים שהצטרף ליבשת האירואסיינית המתפשטת בתור הקרבון.
השלג שיורד על הר K2, הפסגה השנייה בגובהה בעולם, מצטבר לקרחונים יבשתיים שנעים למטה לעמקים ומפשירים. מי השלגים יוצרים נהרות הזורמים במורדות ההרים אל אגן טארים ואינם מגיעים לים. הנהרות באגן, המוקפים במדבר, מזינים נווי מדבר ומימיהם משמשים בחלקם להשקיה. חלק אחר מהנהרות מתנקז אל ימות מלח ואל ביצות.

היסטוריה

דרך המשי, רשת של נתיבי מסחר שהשתרעה על פני מרכז אסיה, התחלקה לשני נתיבים עיקריים: דרך המשי הצפונית ודרך המשי הדרומית. שתי הדרכים גבלו בקצותיו הצפוני והדרומי של מדבר טקל מאקאן. נתיב מרכזי שהיה קיים, ננטש במאה ה-6 לספירה. הנתיב הדרומי כלל את ערי נווה המדבר יארקנד, נייה, פישאן, מארין וחוטאן. ערי נווה המדבר העיקריות בנתיב הצפוני היו: אקסו, קורלה, טורפאן, גאוצ'נג ולולאן. ערי מפתח אחרות בעת העתיקה באגן טארים היו קאשגאר בדרום מערב האגן, קוקה בצפונו ודונהואנג במזרחו.
השפות הטוכאריות הן ששלטו בעבר באגן טארים והיו הענף המזרחי ביותר של השפות ההודו-אירופאיות. השם הסיני יְוֵּאגְ'ה ציין עם מרכז אסייני קדום שהתיישב בחלקו המזרחי של אגן טארים והובס על ידי השיונגנו. בעקבות הפסדם, היגרו מאוחר יותר ה"יְוֵּאגְ'ה" דרומה וייסדו את אימפריית קושאן שמרכזה היה באפגניסטן ופקיסטן וצפון הודו המודרניות.
בסוף המאה ה-1, הצליחה שושלת האן הסינית  בהנהגתו של באן צ'או (32-102), לדחוק את השיונגנו ולהשתלט על אגן טארים.
אימפריית קושאן החזקה הצליחה להתפשט חזרה אל אגן טארים במאות ה-1 וה-2 לספירה, הקימה ממלכה שמרכזה היה בקאשגאר והתמודדה על השליטה באזור עם שבטי נוודים ועם כוחות סיניים. הם הביאו לאזור את הכתב הברהמי, שפת הפרקריט ההודית ששימשה לצורכי מנהל ואת הבודהיזם והיוו גורם מרכזי בהפצת הבודהיזם למזרח אסיה באמצעות דרך המשי.
ב-1218 נכבש האזור על ידי האימפריה המונגולית שהונהגה על ידי ג'ינגיס חאן.
לופ נור, ימת מלח ביצתית הנמצאת בקצה המזרחי של האגן ואליה נשפך נהר טארים, משמשת כאתר ניסויים גרעיני של סין העממית.
הדיוויזיה ה-17 (ורמאכט)

היסטוריה

הדיוויזיה הוקמה ב-1 באוקטובר 1934 בנירנברג, על בסיס רגימנט הרגלים ה-21 (הבווארי) של הדיוויזיה ה-7 של הרייכסווהר, והועמדה תחת פיקוד אויגן פון שוברט. הדיוויזיה השתתפה באנשלוס של אוסטריה, ובמהלך המערכה בפולין לחמה הדיוויזיה כחלק מהקורפוס ה-13, במסגרת הארמייה השמינית, ובמהלך המערכה על צרפת לחמה הדיוויזיה כחלק מהקורפוס ה-13 במסגרת הארמייה ה-16, ובשלב השני במסגרת הארמייה ה-12. במהלך מבצע ברברוסה לחמה הדיוויזיה כחלק מהקורפוס ה-13 במסגרת הארמייה הרביעית ולאחר מכן במסגרת הארמייה השנייה, ובמהלך הקרב על מוסקבה לחמה הדיוויזיה כחלק מהקורפוסים ה-12 וה-13 לסירוגין, במסגרת הארמייה השנייה. לאחר מכן לחמה הדיוויזיה בקרבות שונים בגזרה המרכזית, וביוני 1942 הועברה הדיוויזיה לצרפת כחלק מהקורפוס ה-25 במסגרת הארמייה השביעית. באפריל 1943 חזרה הדיוויזיה לחזית המזרחית, ולחמה בקרבות באוקראינה ובקרב דנייפר כחלק מהארמייה השישית ומארמיית הפאנצר הראשונה לסירוגין. לאחר מכן לחמה הדיוויזיה בקרבות ברומניה, ובאביב 1944 לחמה הדיוויזיה במבצע יאשי-קישינב הראשון כחלק מהארמייה השישית. באוגוסט 1944 הועברה הדיוויזיה לאזור ורשה כחלק מהארמייה התשיעית, ובינואר 1945 לחמה עמה במבצע ויסלה-אודר. לאחר מכן לחמה הדיוויזיה כחלק מהארמייה ה-17 בקרבות בשלזיה ובצ'כיה, עד סוף המלחמה.
תעודת עולה

תעודת עולה היא מסמך רשמי ישראלי המונפק על פי חוק השבות. תעודת עולה מוענקת למשפחות ויחידים המגיעים לישראל כעולים חדשים, הזכאים למעמד זה על פי חוק השבות.
תעודת עולה היא תעודה משפחתית, אך בני עולים מעל גיל 25 מקבלים תעודות נפרדות וכך גם בני עולים צעירים יותר במעמד אישי של נשואים או גרושים.
תעודת עולה מאפשרת קבלת סיוע והנחות המיועדות לעולים חדשים, הפקת מסמכים שונים, פתיחת חשבונות בנק, קבלת ביטוח רפואי ועוד.
ג'ון סקופס

ביוגרפיה

סקופס נולד וגדל בקנטקי אך כנער למד באילינוי, שם גם לימד לראשונה בטרם עבר ללמד בדייטון. אחרי שקיבל תואר מאוניברסיטת קנטקי, עבר סקופס לעבוד כמאמן פוטבול בבית ספר תיכון בדייטון ומדי פעם לימד שם כמורה מחליף. הסתבכותו של סקופס עם החוק, והעמדתו לדין במשפט הקופים קרו אחרי שהאיגוד האמריקאי לחירויות אזרחיות הודיע שהוא יממן מקרה מבחן שיאתגר את החוקתיות של החוק, אם ימצאו מורה שיסכים למלא את תפקיד הנאשם.
סקופס עצמו לא נחקר במשפט, שכן החלק העובדתי בו לא היה שנוי במחלוקת. אסטרטגיית ההגנה התבססה על ניסיון להוכיח שהחוק המדובר אינו חוקתי ודינו להתבטל. בסופו של דבר, הורשע סקופס ונקנס ב-100 דולר, אולם לאחר שהוגש ערעור בפני ערכאה גבוהה יותר זוכה סקופס בשל סיבה טכנית מהתשלום, ונפטר מן הקנס. הוא אמנם הורשע בדין, אולם המטרה העיקרית של ההגנה, הצגת תאוריית האבולוציה וביזוי החוק נגד לימוד האבולוציה, הושגה.
אחרי המשפט, עזב את ההוראה, למד גאולוגיה באוניברסיטת שיקגו והחל לעבוד בתעשיית הנפט. הוא חקר שדות גז ביוסטון שבטקסס ובשריבפורט שבלואיזיאנה עד שפרש בשנת 1963.
הוא נישא למילדרד אליזבת' ווקר (1905–1990), ולבני הזוג היו שני ילדים. הוא מת מסרטן בשנת 1970 בעיר שריבפורט.
נורם מקדונלד

ביוגרפיה

מקדונלד נולד בקוויבק, לפרסי ופרן מקדונלד יש לו אח בשם ניל מקדונלד שהוא עיתונאי ברשת החדשות cbs. הופעותיו הראשונים היו במופעי סטנד אפ במועדונים באוטווה וב-1987 הופיע בפסטיבל Just for Laughs, ב-1993 הוא לוהק לתוכנית סאטרדיי נייט לייב ושם ביצע חיקויים של דמויות שונות במשך 5 עונות, עד שפוטר ב-1998 באותה שנה יצא הסרט "עבודה מלוכלכת" בכיכובו של מקדונלד לצידם של ארטי לאנג, צ'בי צ'ייס, ודון ריקלס ובימויו של בוב סאגט.
בתחילת הקריירה שלו כתב מקדונלד לתוכנית רוזאן והופיע בהופעת אורח בתוכניות המופע של דרו קארי ו ""news Radio"" .
ב-1999 הוא יצר את הסדרה בכיכובו "המופע של נורם" ב-2000 השתתף נורם בשעשועון מי רוצה להיות מיליונר וזכה בחצי מיליון דולר שאותם תרם לצדקה.
ב-2003 לוהק נורם לסדרה של רשת פוקס: a minute with Stan hoper בתור התפקיד הראשי הסדרה ירדה אחרי שישה פרקים. 
ב-2010 לוהק לסדרה מקום טוב באמצע כאחיו של אב המשפחה, בקולנוע הוא דיבב בין היתר בשני סרטים בסדרת "ד"ר דוליטל" ובסרט "הצד הגס של הפינגווינים" מ-2007.
מקדונלד בין היתר ידוע גם בהופעות אורח שלו בסרטי אדם סנדלר :אנשים מצחיקים, ג'ק וג'יל, מגודלים, בילי מדיסון, וthe ridiculous 6.
בין 2014-2018 השתתף מקדונלד בסדרה המצוירת Mike Tyson mysterys. לצד מייק טייסון,וג'ים ראש.
ב-2013 התחיל מקדונלד פודקאסט ביוטיוב "norm  Macdonald live". שבו נורם מקדונלד מראיין מפורסמים במשך שעה, בין אורחי הפודקאסט: דייוויד לטרמן,רוזאן בר,בילי בוב ת'ורטון,ג'רי סיינפלד,לארי קינג, ביל היידר,דייוויד ספייד, אדם סנדלר,ראסל ברנד,ועוד. ב-2017 נטפליקס רכשה את הזכויות לפודקאסט וחדשה את התוכנית  בשם norm Macdonald has a show שעלתה ב-2018 ל10 פרקים.
ב-2016 דיבב דמות של חוצן ג'לטיני בעונה הראשונה של "האורוויל", סדרת דרמה קומית מדע בדיונית אמריקאית שנוצרה על ידי סת' מקפרלן, ואשר עלתה לשידור ברשת פוקס בעונת 2018-2017.
המפקריט

הֶמְפְּקְרִיט (באנגלית: Hempcrete) הוא חומר בניה ממקור טבעי, המשמש לבניית קירות, מחיצות, גגות וכן כחומר מבודד. החומר מורכב מתערובת של מים, סיד אווירי ושבבים מיובשים של צמח ההֶמְפּ, צמח ממשפחת קנאביס סאטיבה. לעיתים מוספים לתערובת ההמפקריט אגרגטים נוספים כגון חול או אפר פחם. זן צמח ההמפ המשמש כסיבים לחומר הבניה מכיל כמות מועטה ביותר של המרכיב הפסיכואקטיבי טטראהידרוקנאבינול (THC) אשר קיים בצמחי קאנאביס לשימושים אחרים, ועל כן נחשב בטוח לשימוש ולהפצה. 
להמפקריט יתרונות רבים בבניה, בהם בידוד תרמי מעולה, יכולת הולכה של אדי מים וחתימה אקולוגית נמוכה. ההמפקריט אינו חומר קונסטרוקטיבי (כלומר חומר בנייה בעל יכולת לשאת משקל מעבר למשקלו העצמי), ויכולת נשיאת המשקל שלו הנה סביב 1/20 מזו של בטון מזוין. ההמפקריט משמש כמילואה במערכת שלד מוכנה, לרוב שלד עץ, פלדה או פלדה דקת דופן, אך ייתכנו גם שיטות אחרות, בעיקר במקומות בהן משמש החומר לשחזור מבנים ישנים העשויים אבן או בטון.

שיטת הבניה בהמפקריט

את תערובת ההמפקריט ניתן להכין מראש במפעל או באתר הבניה עצמו. השיטה הנפוצה הנה ערבול שבבי המפ במערבל ידני באתר, יחד עם המים והסיד. בשיטה זו מתקבלת עיסה מאוזנת מבחינת כמויות החומרים, אשר עשויים להשתנות בהתאם לנתוני האתר כגון טמפרטורה, לחות, אבק ועוד. את העיסה יוצקים בשכבות בינות לתבניות שהוכנו מבעוד מועד, ומהדקים מעט עם היד או עם מכשיר הידוק ייעודי. בגמר היציקה מאפשרים לחומר להתייבש כיממה לפני פירוק התבניות. על ההמפקריט ניתן ליישם חומרי גמר כגון טיח בוץ או טיח תרמי, וכן לחפות בלוחות בניה. על מנת לשמר את תכונותיו של ההמפקריט, משתמשים בחומרי גמר בעלי תכונות של הולכת אדי מים. 
קיימות גם שיטות בנייה מתועשות בהמפקריט, בהן הכנת לבנים מהמפקריט בתבניות במפעל, או הכנת קירות ומחיצות שלמות יצוקות מראש והבאתם לאתר הבנייה להרכבה.

מאפייני קיר המפקריט

קיר המפקריט בנוי מניצבי עץ או פלדה, וביניהם המפקריט כחומר מילואה. נפוץ לעטוף בהמפקריט את עמודי השלד לפחות מצד אחד, ובכך למנוע גשרי קור במבנה. עובי הקיר נע לרוב בין 22-35 ס"מ, תלוי בהרכב מערכת הקיר, אך ניתן לבנות גם קירות עבים יותר. דוגמאות לבידוד תרמי המתקבלות ממערכת קיר המפקריט הנן R=2.94 בקיר בעובי 25 ס"מ, R=3.76 בקיר בעובי 32 ס"מ. את ערכים אלה ניתן אף לשפר משמעותית באמצעות הוספת מחיצות צלולוזה או מחיצות סיבי עץ. 
את תכונותיו של ההמפקריט, אשר מצטיינות ביחס לחומרי בנייה אחרים שבשימוש מקבל החומר הודות למבנה המיקרוסקופי של שבבי ההמפ. השבבים מכילים בתוכם נקבוביות אוויר זעירות בעוביים משתנים, דבר המאפשר התנגדות למעבר חום, בידוד אקוסטי יחד עם הולכת אדי מים. עצירת החום מאפשרת את הבידוד התרמי המעולה, תכונה חשובה בבנייה ירוקה והקמת מבנים נוחים לאדם וחסכוניים באנרגיה. הולכת אדי המים מונעת הצטברות נוזלים בתוך הקיר ועל פניו, חיסרון נפוץ בשיטות בנייה אחרות כמו בנייה בבטון. מעבר הנוזלים מונע היווצרות עובש ופטריות, אשר מהוות גורם מפתח בתסמונת הבניין החולה.
GAZ-69

GAZ-69 (ברוסית: ГАЗ-69) היה רכב שטח מתוצרת ברית המועצות שיוצר על ידי חברות גא"ז ואוא"ז. חלק ניכר מכלי רכב זה שימש את הצבא ואת זרועות הביטחון האחרים בברית המועצות.
הרכב פותח במשרדי התכנון של חברת גא"ז בשנים 1946–1948. הייצור הסדרתי במפעלי גאז החל בשנת 1953. בשנת 1954, במקביל לייצור במפעלי גא"ז, החל ייצור של GAZ-69 גם במפעל אוא"ז. בשנת 1956 הייצור שלו במפעלי גאז הופסק ועד לשנת 1973 הוא יוצר אך ורק במפעלי אוא"ז. בשנת 1973 הופסק ייצורו של GAZ-69 בברית המועצות. בסך הכל יוצרו כ 600 אלף רכבים.
בנוסף לייצור בברית המועצות יוצר GAZ-69 גם ברומניה ובקוריאה הצפונית ברישיון סובייטי.
הרכב יוצא ל 56 מדינות שונות בעולם, בחלק מהן נמצא בשימוש עד היום. במהלך מלחמת ששת הימים ומלחמת יום הכיפורים כמה עשרות GAZ-69 נפלו שלל בידי צה"ל. אחד מהם ניתן לראות במוזיאון בתי האוסף בתל אביב.
טכנולוגיית מידע

טכנולוגיית מידע (באנגלית: IT, ראשי תיבות של: Information Technology) מתייחסת לשימוש בטכנולוגיות מחשוב ותקשורת לשם ניהול ועיבוד מידע. השימוש במונח נפוץ בעיקר בהקשרים עסקיים וארגוניים. 
טכנולוגיית המידע היא יישום של מחשבים לאחסן, ללמוד, לאחזר, לשדר ולטפל בנתונים, או מידע, לעיתים קרובות בהקשר של עסק או של ארגון אחר. ה-IT נחשב לקבוצת משנה של טכנולוגיות מידע ותקשורת (ICT). בשנת 2012 הציעה Zuppo היררכיה של ICT, שבה כל רמת היררכיה "מכילה מידה מסוימת של שותפות בכך שהם קשורים לטכנולוגיות המאפשרות העברת מידע וסוגים שונים של תקשורת מתווכת אלקטרונית". 
השימוש הנפוץ במונח מתייחס בעיקר למחשבים ורשתות מחשבים, אך למעשה טכנולוגיית מידע כוללת את כלל האמצעים הטכנולוגיים המטפלים במידע, כולל טלפון וטלוויזיה. טכנולוגיית המידע עוסקת בשימוש בחומרה, בתוכנה של מחשבים ובתקשורת מחשבים לניהול מידע. הניהול כולל: אחסון, עיבוד, הגנה והעברה של מידע. בעקבות זאת למומחי מחשבים קוראים לפעמים בשם מומחי טכנולוגיית המידע. כל המקצועות הקשורים במערכות מחשבים ותקשורת הם למעשה חלק מענף טכנולוגיית המידע.
לטכנולוגיות המידע יש פוטנציאל אדיר לפיתוח חשיבה מסדר גבוה ומטא-קוגניציה.
בתחום החינוך נעשה שימוש בטכנולוגיית המידע לצורך למידה משולבת מחשב, למידה מקוונת ולמידת חקר מבוססת מחשב, כמו גם לתחום העסקי, בין השאר באמצעות בינה עסקית ויצירת אמצעים מתקדמים לשיווק.
תצורת מוחילה

סביבת היווצרות

ע"פ טענתו של ישראל דרוקמן, תצורת מוחילה שקעה בסדרה של לגונות רדודות ששמרו על קשר מוגבל לים, אשר התייבשו תקופתית בברכות שמש. סך האידוי צריך לעלות על סך המים הנכנסים ללגונה, כך שמאזן המלחים באגן יהיה גדול פי 3 ממאזן המלחים בים. הגבס מצטבר בתחתית הלגונה, כשמנגנון טקטוני כלשהו מייצר לו בור שמתרחב והולך בתחתית הלגונה, בו הגבס יכול להצטבר. הסטרומטוליטים מציינים את השלב האחרון של ההתייבשות.

סטרטיגרפיה

התצורה מונחת בהתאמה על גבי תצורת סהרונים ומסתיימת באי התאמה של בסיס היורה, מעליה מונחת תצורת משחור או תצורת ארדון. תיארוכים בוצעו באמצעות פלינולוגיה, קונודונטים ופרומיפרים.
קיימת מקבילה לתצורה זאת בירדן ושמה תצורת אבו רויס (Abu Ruweis Fm).
Sleep (פקודה)

Sleep (באנגלית: Sleep; "שינה") היא פקודה במערכות ההפעלה יוניקס המשהה ביצוע תהליך, תוכנית או פעולה עבור פרק זמן המוגדר מראש.
פרק הזמן המוגדר כברירת מחדל הוא שניות אך ניתן גם להגדיר דקות, שעות או ימים.

Microsoft Windows

בסביבת חלונות הפקודה המקבילה לפקודת sleep היא: timeout, יתבצע בממשק שורת הפקודה, כדלקמן:
C:\Users\root>timeout 5
Waiting for 5 seconds, press a key to continue ...
חדשות 20

רגולציה

פתיחת מהדורת החדשות התאפשרה לאחר שבחודש פברואר 2018 אישרה הכנסת תיקון לחוק הרשות השנייה לטלוויזיה ורדיו, שהקטין את מחויבות ערוץ 20 לשידורים שעניינם מורשת ישראל ל-51% מזמן השידור.

מבנה המהדורה

המהדורה נפתחת בכותרות, שכוללות את הסיפורים המרכזיים של התוכנית. בראשית השידור מובאות החדשות העיקריות של היום, ובהמשך עוברים לחדשות מתחומים נוספים ובהם ענייני תרבות ופנאי. את הכתבות מקדימים המגישים בדברי קריינות. לעיתים, קודם לשידורה של כתבה או לאחריה, ניתן דיווח מפיו של פרשן או כתב. במהדורה תשולבנה כתבות תחקיר, סיפורים בלעדיים וכן פרק מגזין שיעסוק בענייני חברה, כלכלה, תרבות ומורשת.
גאור

מאפיינים

הגאור הוא המין הגדול ביותר של בקר הבר, והוא גדול אף מהתאו האפריקני, התאו האסייתי והביזון.
הצורה המבויתת של הגאור נקראת גאיאל או מית'ון. הם הכבדים והחזקים ביותר מכל מיני בקר הבר. לזכרים גוף שרירי ביותר עם רכס גבי המאפיין אותו ועור מדולדל גדול, המקנים לו הופעה חזקה במיוחד. הנקבות קטנות יותר, והרכס הגבי והעור המדולדל מפותחים פחות אצלן. גאורים הם חיות ענקיות, והם הפריים היחידים המצויים בבר המגיעים לגובה כתפיים של שני מטרים. משקלו של הגאור יכול להגיע ל-1,250 ק"ג.
אויבו הטבעי של הגאור הוא הטיגריס הבנגלי, המנסה לעיתים לתקוף עגלים צעירים. תועדו אף מקרים של טיגריסים שהרגו גם פרטים בוגרים. אויב טבעי נוסף של הגאור הוא תנין הים, האורב לגאור ליד מקווי מים. תניני ים גדולים מסוגלים להרוג ולטרוף גם פרטי גאור בוגרים.
סמל יוקון

שלט האצולה של טריטוריית יוקון, או, בשמו המלא: "מגן הוד מלכותה בעבור טריטוריית יוקון" (Arms of Her Majesty in Right of the Yukon Territory) ניתן על ידי המחלקה לענייני אינדיאנים ופיתוח הצפון של הממשל הפדרלי הקנדי. הסמל תוכנן על ידי אלן בדוז בשנות ה-50 של המאה ה-20 ואושר על ידי המלכה אליזבת השנייה, מלכת קנדה בשנת 1956.
רות אבלס

ביוגרפיה

אבלס התאמנה בקבוצת הפועל כפר גלעדי. היא התאמנה בהדרכתה של אגנס קלטי.
שלושה שבועות לפני אולימפיאדת רומא (1960) ניפצעה אבלס בתאונת דרכים ברומא אך בסופו של דבר היא השתתפה במשחקים וסיימה במקום 93 בתחרות הקרב רב בתוצאה של 66.264 נקודות. נוסף לכך, היא סיימה במקום 55 בתרגיל על מקבילים המדורגים, במקום 79 בתרגיל הקרקע, במקום 100 בתרגיל הקפיצות ובמקום 108 בתרגיל הקורה.
באליפות העולם שנערכה בפראג, צ'כוסלובקיה בשנת 1962 סיימה אבלס בתחרות הקבוצתית במקום 15 ובתחרות הקרב רב אישי היא סיימה במקום 67 בתוצאה של 71.698 נקודות.
באליפות העולם שנערכה בדורטמונד, גרמניה בשנת 1966 סיימה אבלס בתחרות הקבוצתית במקום 16 ובתחרות הקרב רב אישי היא סיימה במקום 90 בתוצאה של 70.732 נקודות.
אל-בחר אל-אחמר

וילאית אל-בחר אל-אחמר (מדינת הים האדום; בערבית: ولاية البحر الأحمر) נמנית עם 15 מדינות סודאן. שטחה הוא 218,887 קמ"ר ואוכלוסייתה מונה 1,124,473 נפש (נכון ל-2006). בירתה היא פורט סודאן.
זוהי המדינה היחידה בסודאן ששוכנת לחוף ים, וזהו גם מקור שמה. היא גובלת בשתיים משכנותיה של סודאן - מצרים בצפון ואריתריאה בדרום.
ריקארדו בופיל

ריקארדו בופיל לוי (בקטלאנית: Ricard Bofill Leví) (נולד ב-5 בדצמבר 1939) הוא אדריכל ספרדי נודע מקטלוניה, ממוצא יהודי. ידוע בעיקר בסגנונו הפוסט-מודרני השואב השפעה צורנית רבה מאדריכלות הרנסאנס, הבארוק והנאו-קלאסיקה.

קורות חיים

בופיל נולד בברצלונה, בירת קטלוניה, לאב אדריכל מקומי ולאם יהודיה ממוצא איטלקי.
את לימודי האדריכלות ערך בבית-הספר הטכני לאדריכלות בברצלונה בין השנים 1955-1956, ולאחר מכן העביר את המשך לימודיו בז'נבה בשווייץ עד שנת 1960. עם סיום לימודיו חזר לברצלונה ופתח בה משרד עצמאי בשם "Taller de Arquitectura", כאשר למילה "Teller" משמעות בין-תחומית שאינה קשורה רק לאדריכלות, כי אם גם למקצועות האומנות, למתמטיקה, למוזיקה, לשירה ולפילוסופיה - כמעיין שם המייצג את גישתו ההוליסטית והרב-תחומית של המשרד.
בעוד שעבודותיו הראשונות, כדוגמת בניין Walden 7, נתנו פרשנות מקומית ומקורית לסגנון האדריכלות המודרני, עד מהרה החל בופיל מייצר עבודות בסגנון פוסט-מודרני מובהק שהיה הוא מבין הראשונים לבשר. סגנון זה הפך עם השנים ל"טביעת אצבעו" של האדריכל כאשר הוא שואב השראה והשפעה צורנית רבה מתוך תחביר אדריכלות הרנסאנס והבארוק, תוך כדי שינוי המשמעויות המוכרות והוצאה מקונטקסט.
בין תחומי המשרד נכלל גם פרסום כתב עת בשם "L'architecture d'un homme" אשר שם לפניו מחדש את הקשר מימי הרנסאנס שבין האדריכלות לאדם, וזאת כתגובת נגד ליחס שבין האדריכלות המודרנית למכונה. בופיל אף הכריז על יצירתו כ"מחאה ברוטלית" נגד האדריכלות המודרנית הפונקציונליסטית.
בין בנייניו הבולטים נמנה התיאטרון הלאומי של קטלוניה, המייצר הקשר מודרני לצללית המקדש היווני, מגדל המשרדים 77 West Wacker Drive בשיקגו אשר מייצר פרשנות מקורית לאדריכלות הרנסאנס, וכן שכונות שלמות במונפלייה וסטוקהולם היוצרות פרשנות מודרנית לתכנון עירוני בארוקי.
אוון ג'וניגקייט

קריירה

בשנת 2014 גילם ג'וניגקייט את טואד בסרט גיבורי-העל "אקס-מן: העתיד שהיה". באותה שנה הופיע בהופעות אורח בסדרות הטלוויזיה "האישה הטובה" ו"בנות". 
בשנת 2015 כיכב בסרט האימה "Bone Tomahawk" לצד קורט ראסל ומת'יו פוקס. 
בשנת 2016 הופיע בהופעות אורח בסדרות הטלוויזיה "Easy" ו-"Frontier" ברשת נטפליקס, "ברוד סיטי" ו"קימי שמידט הבלתי שבירה" בכיכובה של אלי קמפר, ובסרטים "כתבת אמריקאית" בכיכובה של טינה פיי ו"טלולה" לצד אלן פייג'.
בשנת 2018 החל לשחק בסדרת הדרמה "מתוק ומר" ברשת Starz.

חיים אישים

באוקטובר 2016 נשא ג'וניגקייט לאישה את השחקנית זושה מאמט.
שפות אוסטרו-אסיאתיות

שפות אוסטרו-אסיאתיות היא משפחת שפות המדוברות בעיקר בדרום-מזרח אסיה. המונח הוא הלחם המילים היווניות שמשמעותן "דרום אסיה".
למשפחת שפות זו שטחי תפוצה מפוצלים, המופרדים על ידי אזורים בהם מדברים שפות ממשפחות לשוניות אחרות.
פרט לארצות המוגדרות כחלק מדרום-מזרח אסיה, ישנם דוברים של שפות אלה גם בהודו, בבנגלדש, בנפאל ובאזור הספר הדרומי של סין.
מקרב השפות האוסטרו-אסיאתיות רק לשלוש שפות – וייטנאמית, חמרית ומון יש היסטוריה ארוכה של תיעוד כתוב. לשתיים מהן – וייטנאמית וחמרית יש מעמד של שפות לאומיות מודרניות רשמיות – בוייטנאם ובקמבודיה בהתאמה. במיאנמר לשפה וא יש בפועל מעמד של שפה רשמית של מדינת וא. שאר השפות מדוברות על ידי קבוצות מיעוט ואין להן מעמד רשמי.
אתר האינטרנט "אתנולוג"  מזהה 168 שפות אוסטרו-אסיאתיות, המתחלקות לשלוש-עשרה קבוצות (או 14 אם מביאים בחשבון את שומפן) תחת שתי תתי-משפחה: מון-חמר ומונדה. בשיטות מיון אחרות מוגדרות שלוש תתי-משפחה: מונדה, חמר גרעיני וחאסי-חמואית.
משערים כי השפות האוסטרו-אסיאתיות הן שפות של אוכלוסייות ילידות בדרום-מזרח אסיה ובדרום הודו, במובן שדובריהן קדמו לגלי ההגירה של דוברי השפות תאי-קדאי, אוסטרונזיות, שפות דראווידיות, סינו-טיבטיות והודו-אירופיות.
הועלו תאוריות באשר לקשר של שפות אלה למשפחות שפות אחרות, בעיקרן התאוריה האוסטרית – של שמידט (1906) ועד לקשר הדרום-מזרחי של סגארט-סטארוסטה (2005).
מספר דוברי השפות האוסטרו-אסיאתיות חצה בתחילת המאה ה-21 את ה-100 מיליון.
UGT

היסטוריה

האיגוד נוסד בברצלונה בשנת 1888 ובראשו עמד פאבלו איגלסיאס פוסה . על אף שהבסיס האידאולוגי להקמת הארגון היה מרקסיסטי, הוא היה ארגון לא פוליטי עד הקונגרס ה-19 שלו, ב-1920. אז, בעקבות הקמת הקומינטרן, הגדיר עצמו האיגוד כזרוע של מאבק מעמדי ויצר זיקה למפלגת הפועלים הסוציאליסטית הספרדית. עם עלייתו לשלטון של מיגל פרימו דה ריברה, ב-1923, הוקם איגוד עובדים ממשלתי בשליטתו, שקיבל מונופול ממשלתי לטיפול בכל נושאי יחסי העבודה. בעוד הקונפדרציה הספרדית של האיגודים המקצועיים ההאנרכו-סינדיקליסטים (CNT) ביקשה להלחם בממשלה, גיבש ה-UGT מדיניות של שיתוף פעולה עם הממשלה, במטרה שפעילותו תהיה חוקית. 
האיגוד צמח מ-277,011 חברים בדצמבר 1930 ל-958,451 חברים בדצמבר 1931 ול-1,041,539 ביוני 1932. המגזר הצומח ביותר היה איגוד עובדי האדמה ((Federación Nacional de Trabajadores de la Tierra (FNTT), שאף תרם לרדיקליזציה של האיגוד.

לאחר המלחמה

עם ביסוס שלטונו ב-1938, הוציא פרנקו את UGT מחוץ לחוק. כזה היה המצב עד מותו ב-1975. עם חזרת הדמוקרטיה לספרד השתקם גם איגוד העובדים כאיגוד סוציאליסטי הדוגל בעבודה יצרנית של עובדים מאוגדים וחופשיים, מדגיש את חירות המחשבה, צדק חברתי, שוויון הזדמנויות וסולידריות חברתית. נכון ל-2017 היו מאוגדים בארגון כמיליון עובדים בבכ-83,000 איגודים מקומיים.
מערכת ניהול תוכן

מערכת ניהול תוכן (באנגלית: Content Management System, בקיצור: CMS) היא יישום מחשב אשר מיועד לניהול, עריכה ופרסום תכנים באתר אינטרנט או אינטראנט (פנים ארגוני). המערכת מאפשרת בדרך כלל הרשאות למספר משתמשים.

מטרות המערכת

מערכת ניהול תוכן נועדה לפשט יצירה ותחזוקה של אתרי אינטרנט. בעזרת CMS ניתן לערוך, ליצור ולנהל תוכן, ללא יכולות טכניות מורכבות. מערכות אלה מאפשרות פרסום של דפי אינטרנט עשירים בתכנים, כגון: דפי חדשות, פוסטים, דפי וויקי, דפי מידע, רשימות, לוחות שנה דינמיים. מלבד זאת, משמשות כפלטפורמות לאתרים כגון: בלוגים, אתרי תדמית, אתרים עסקיים, חנויות, פורטפוליו וכדומה.
תכונה חשובה שיש למערכות ניהול תוכן היא האופציה להוסיף MetaData - מידע אודות המידע, נמצא "מעל" הנתונים, מתאר את התכונות של הנתונים ברמת הפשטה גבוהה.
בעזרת מטא-דאטה ניתן לתייג קבצים, דפי אינטרנט וישויות נוספות. מטא-דאטה מאפשר לנו לחפש בצורה חכמה יותר וקטלג מידע בצורה קלה ואינטואיטיבית על ידי מילות מפתח (כמו שאנחנו עושים עם האש-טאגס ברשתות החברתיות, שהוא סוג של מטא-דאטה).
את מערכות ניהול התוכן ניתן לחלק לשתי קטגוריות: מוצרי מדף בקוד סגור (Wix, SharePoint) ומוצרי מדף בקוד פתוח  (WordPress, ג'ומלה ו-Ghost).
אסיסט

אסיסט (באנגלית: Assist, מהמילה Assistance - עזרה) הוא מונח בכדורסל אשר מתאר מסירה לשחקן בדרך לקליעת סל שדה, ונזקף כנתון סטטיסטי לזכות השחקן המוסר. בניגוד לרישום נתונים סטטיסטים כגון נקודות, הגדרת מהלך כאסיסט אינה מוחלטת, ונתונה במידת מה לשיקול דעתו של רשם הסטטיסטיקה. מסירה יכולה להיחשב כאסיסט גם אם השחקן הקולע כדרר בטרם הזריקה לסל, אם כי ההגדרה הראשונית של אסיסט לא כללה מקרים אלה. רק המסירה הישירה לשחקן הקולע נרשמת לאסיסט, כך שלא יכול להירשם יותר מאסיסט אחד עבור כל סל שדה (בניגוד למקובל בענף ההוקי קרח, למשל).
לרוב, שחקנים בעמדת הרכז מוסרים יותר אסיסטים מאשר שחקנים בשאר העמדות, מאחר שתפקידם המרכזי הוא ניהול משחק ההתקפה. עם זאת, גם שחקנים מובילים מעמדות אחרות המשמשים כעוגן ההתקפי של קבוצתם משיגים אסיסטים רבים, ולעיתים אף מובילים בקבוצה בקטגוריה זו. הסמול פורוורד לברון ג'יימס, לדוגמה, הוביל את קבוצתו בממוצע אסיסטים למשחק בכל אחת מעונותיו בליגה, מלבד עונת הרוקי. בעבר, עמדת הסנטר הייתה הדומיננטית ביותר ומשחק ההתקפה של קבוצות רבות נוהל על ידי שחקני הפנים, שצברו אסיסטים רבים. הסנטרים ביל ראסל ו-וילט צ'מברלין, לדוגמה, היו שניים ממוסרי האסיסטים המובילים ב-NBA לאורך שנות ה-60, כשהאחרון אף הוביל את מוסרי הליגה בעונת 1967/1968 עם 702 אסיסטים בסך הכול. במידה מסוימת יש לשחקני פנים יתרון במסירת אסיסטים, מאחר שהם מחזיקים בכדור בקרבת הסל, מה שמעניק להם זווית מסירה רחבה לשאר שחקני קבוצתם.
שיא האסיסטים בליגת ה-NBA למשחק אחד שייך לסקוט סקיילס, שמסר 30 אסיסטים כרכז קבוצת אורלנדו מג'יק בניצחון קבוצתו את דנוור נאגטס ב-30 בדצמבר 1990. שיאן האסיסטים ב-NBA הוא ג'ון סטוקטון, שמסר לאורך הקריירה 15,806 אסיסטים בסך הכול, כולם במדי יוטה ג'אז. ממוצע האסיסטים למשחק הגבוה ביותר שייך לשחקן העבר מג'יק ג'ונסון, שמסר 11.2 אסיסטים בממוצע למשחק לאורך הקריירה.